Scott McTominay jestendi l-kuntratt ma' Man Utd sa Ġunju 2025 Il-midfielder ta' Manchester United, Scott McTominay, estenda l-kuntratt tiegħu sa Ġunju tal-2025, b'għażla li jestendih għal sena oħra. Dan il-ftehim huwa rikonoxximent għall-progress inkredibbli li l-player ta' 23 sena għamel sa min meta ingħata d-debutt mill-ex manager, Jose Mourinho, kontra Arsenal f'Mejju tal-2017. Imwieled f'Lancaster, McTominay huwa player internazzjonali Skoċċiż. "Dak kollu li naf fil-football huwa grazzi għal Man Utd u nittama li l-passjoni tiegħi għall-club tkun riflessa kull darba fuq il-pitch." "Se nkompli nagħti kollox għal dan il-club kull meta nilbes il-flokk tiegħu." McTominay iggradwa mill-akkademja tar-Red Devils u sissa lagħab 75 darba magħhom, fejn skorja sitt goals fil-Premier League, fosthom it-tieni goal fir-rebħa ta' 2-0 kontra Man City f'Marzu li għadda. Il-manager Ole Gunnar Solskjaer iqis lil dan il-player bħala parti integrali mill-iskwadra tiegħu li qed tittama li terġa' lura għall-unuri maġġuri f'qasir żmien. Solskjaer qal: "Scott kellu wirjiet mill-aqwa sa minn meta ħadt it-tmun tat-team u kien parti vitali minn nofs il-ground tagħna." "Huwa jġib miegħu determinazzjoni, tenaċitá u ħiliet oħra fil-logħba u aħna nafu li l-attribwiti ta' Scott se jkunu ta' valur miżjud għall-iskwadra tagħna matul is-snin li ġejjin."